Ôstrawa: chop myśloł, iże wygroł wielke piniōndze, a to bōł ino śnik
Ôbudzić sie ze piyknego śniku to nic przijymnego. Bez przikłŏd jak Wōm sie zdŏ, iżeście sōm bogaci. Nic inkszego ale niy ôstŏwŏ, jak machnōńć rynkōm i weznōńć sie za dziynne ôbowiōnzki. Ale 40-latek z Ôstrawy niy poradziōł widzieć co je richtich, a co je śpik. Musiała mu pōmōc policyjŏ.
Jakiś czas tymu chop pedzioł policyji, iże ftoś mu porwoł 165 tysiyncy korōn. Piniōndze ôdebroł u bukmachera we Brnie. Tak fajrowoł, iże jak przijechoł nazŏd do Ôstrawy, to ôżarty usnōł na trŏwniku jednyj ze krziżōwek.
To wyużōł niyznany złodziyj, co mu porwoł wygranõ. Chop tak myśloł, bo jak sie ôbudziōł, to żŏdnych piniyndzy niy mioł. Na nastympny dziyń poszoł na kōmisariat i tam wszyjsko ôpowiedzioł. A kryminalni zarŏz wziōnli robić.
Moc byli ale udziwiyni, jak po jakimś czasie sie pokŏzało, iże wszyjsko wyglōndŏ blank inakszyj. Chop niy wygroł żŏdnych piniyndzy, ani niy bōł we Brnie.
Jak szandarzi sie pytali, czymu wymyślōł cołkõ historyjõ, ôn ino zruszōł ramiōnami i pedzioł „No możno mi sie ino zdało, żech wygroł!”. Policyjŏ tōż ustała nad tym robić.
Chociŏż chop bez pŏrã dni wziōn czas wielu wachtyrzōm prawa, to nic mu niy grozi, ani niy musi płacić za nic. Może to zrobić dobrowolnie. Pytanie ino, czy mŏ na to piniōndze. Możno jak richtich coś wygrŏ, to co pośle.
szl_Latn szl_Latn szl_Latn szl_Latn szl_Latn szl_Latn szl_Latn